钦定古今图书集成/明伦汇编/官常典/第614卷 > 宋世景
## 钦定古今图书集成/明伦汇编/官常典/第614卷 > 宋世景

按《魏书良吏传》：“世景，广平人，河南尹翻之第三弟也。
少自修立，事亲以孝闻。与弟道玙下帷诵读，博览群
言，尤精经义。族兄弁甚重之。举秀才，对策上第，拜国
子助教。迁彭城王勰开府法曹行参军，勰爱其才学，
雅相器敬，高祖亦嘉之。迁司徒法曹行参军。世景明
刑理，著律令，裁决疑狱，剖判如流。转尚书祠部郎，彭”
城王勰每称之曰：“宋世景精识，尚书、仆射才也。台中
疑事，右仆射高肇常以委之。”世景既才长从政，加之
夙勤不怠，兼领数曹，深著称绩。频为左仆射源怀引
为行台郎，巡察州镇，十有馀所，黜陟赏罚，莫不咸允。
迁徙十镇，别置诸戍，明设亭候，以备北卤。怀大相委
重。还而荐之于世宗曰：“宋世景文武才略，当今寡俦，
清平忠直，亦少其比。陛下若任之以机要，终不减李
冲也。”世宗曰：“朕亦闻之。”尚书令广阳王嘉、右仆射高
肇、吏部尚书中山王英共荐世景为国子博士，寻荐
为尚书右丞。王显与宋弁有隙，毁之于世宗，故事寝
不报。寻加伏波将军，行荥阳太守。郑氏豪横，号为难
治。济州刺史郑尚弟远庆，先为苑陵令，多所受纳，百
姓患之。世景下车召而谓之曰：“与卿亲，宜假借。吾未
至之前，一不相问；今日之后，终不相舍。”而远庆行意
自若。世景绳之以法，远庆惧，弃官亡走。于是寮属畏
威，莫不改肃。终日坐于厅事，未尝寝息。县史、三正及
诸细民至即见之，无早晚之节。来者无不尽其情抱，
皆假之恩颜，屏人密语。民间之事，巨细必知，发奸擿
伏，有若神明。尝有一吏，休满还郡，食人鸡豚。又有一
干，受人一帽，又食二鸡。世景叱之曰：“汝何敢食甲乙
鸡豚，取丙丁之帽？”吏干叩头伏罪。于是上下震悚，莫
敢犯禁。坐弟道玙事除名。世景友于之性，过绝于人，
及道玙死，哭之哀切，酸感行路，形容毁悴，见者莫不
叹愍。岁馀母丧，遂不胜哀而卒。世景尝撰《晋书》，竟未
得就。